Grupul farmaceutic HelpNet şi distribuitorul Farmexim vor fi cumpărate de grupul german Phoenix în schimbul a peste 100 de milioane de euro.

Ambele sunt controlate acum de omul de afaceri Ovidiu Buluc.

Odată cu această înţelegere, cele 220 de farmacii HelpNet de la nivel naţional vor intra în posesia germanilor.

Iar Farmexim este de asemenea, o achiziţie importantă fiind vorba despre prima companie privată de import și distribuție a produselor farmaceutice din România.

Este prima mare tranzacţie din acest an, după ce în luna decembrie a anului trecut, cehii de la Penta au semnat contractul pentru preluarea A&D Pharma, cel mai mare grup farmaceutic din România - care conţine reţelele Sensiblu şi Punkt.

Cei de la Phoenix au fost interesaţi inclusiv de cumpărarea A&D Pharma, dar nu au reuşit să încheie tranzacţia.

Grupul german a fost înfiinţat în 1994 şi reprezintă una dintre cele mai mari companii farmaceutice din lume, cu afaceri anuale de peste 20 de miliarde de euro, fiind prezentă în 26 de state europene. HelpNet are o cifră de afaceri de aproape 550 de milioane de lei, în vreme ce Farmexim a raportat, pentru 2016, o cifră de afaceri de 1,85 miliarde lei şi un profit net de 19 milioane de lei.